ΤΕΛΕΥΤΑΙΑ ΕΝΗΜΕΡΩΣΗ: 12:36

"Κραχ" σημειώθηκε στην αγορά εργασίας το Νοέμβριο καθώς καταγράφηκε η μεγαλύτερη απώλεια θέσεων εργασίας σε βάθος πενταετίας, την ίδια στιγμή που το υπουργείο Εργασίας περηφανεύεται για τη μείωση της ανεργίας (όπως αυτή καταγράφεται με βάση τις μετρήσεις της ΕΛΣΤΑΤ).

Ειδικότερα, σύμφωνα με τα στοιχεία του ίδιου του υπουργείου Εργασίας (με βάση το σύστημα "Εργάνη") το Νοέμβριο σημειώθηκε η μεγαλύτερη "εκροή” εργαζομένων από την αγορά εργασίας από το 2011 στον ιδιωτικό τομέα της οικονομίας

Συγκεκριμένα, το Νοέμβριο του 2016 χάθηκαν 37.667 θέσεις εργασίας. Με άλλα λόγια, οι απολύσεις - αποχωρήσεις ήταν κατά 37.667 περισσότερες από τις προσλήψεις.

Τον ίδιο μήνα το 2015 είχαν χαθεί 24.674 εργασίας, το 2014 χάθηκαν 20.331, το 2013 χάθηκαν 17.214, το 2012 χάθηκαν 34.138.

Το Νοέμβριο του 2016, το 57,3 % των νέων προσλήψεων ήταν ελαστικής απασχόλησης. Συγκεκριμένα, το 42,43% ήταν μερικής απασχόλησης και το 14,95% ήταν εκ περιτροπής απασχόλησης, σύμφωνα με τα στοιχεία του Υπ. Εργασίας.

Χαμένοι όσοι είναι ηλικίας 30 -44 ετών

Οι πιο χαμένοι της αγοράς εργασίας είναι όσοι βρίσκονται στην ηλικία 30 -44 ετών, μιας και γι' αυτούς χάθηκαν 16.978 θέσεις εργασίας. Ακολουθούν οι εργαζόμενοι της ηλικίας 45-64, οι οποίοι έχασαν 16.549.

Η μεγαλύτερη απώλεια στις θέσεις απασχόλησης το Νοέμβριο του 2016 σημειώνεται στον κλάδο των καταλυμάτων (-32. 150) και ακολουθεί ο κλάδος της εστίασης (-9.299).

Οι περισσότερες απώλειες θέσεων εργασίας σημειώθηκαν στο Νότιο Αιγαίο. Συγκεκριμένα, χάθηκαν 20.039 θέσεις απασχόλησης στην εν λόγω περιοχή. Ακολουθεί η περιοχή της Κρήτης, με 18.221 χαμένες θέσεις απασχόλησης και των Ιονίων Νήσων με 6.260 χαμένες θέσεις απασχόλησης.

Δ. Κατσαγάνης